༄༅། །ཆོས་གྲྭ་ཆེན་པོ་ཐུབ་བསྟན་ལྷ་ཆེན་གྱི་མཁན་ཆེན་མཁས་པའི་དབང་པོ་བྱམས་པ་བསམ་གཏན་རྒྱ་མཚོ་པས་རང་གི་རྣམ་ཐར་རྟོགས་བརྗོད་གསར་དུ་མཛད་པ་ལ་ལེགས་སོ་ཕུལ་བའི་ཚིགས་བཅད་བཅུ་དགུ་པ་ངོ་མཚར་གྱི་གཏམ་གསར་མུ་ཏིག་གི་ཕྲེང་བ་བཞུགས།། ཤྲཱི་སརྦ་ཛྙཱ་ཡེ་ན་མཿ་་་་་དཔལ་ཐམས་ཅད་མཁྱེན་པ་ལ་ཕྱག་འཚལ་ལོ། །བྱང་ཕྱོགས་ཐུབ་པའི་དབང་པོའི་རྒྱལ་ཚབ་མཆོག །སྐྱེས་ཆེན་མཚུངས་མེད་རིམ་བྱོན་གདན་ས་ཆེ། །དཔལ་ལྡན་ས་སྐྱའི་ཆོས་གྲྭ་མཛེས་པའི་རྒྱན། །བཤེས་གཉེན་མཁས་པའི་དབང་པོ་ཚུར་གསོན་དང་། ༡ །ཀ་བ་བཞིན་དུ་ཡོངས་རྫོགས་བསྟན་པའི་ཁུར། །ཁ་ཙམ་མིན་པར་ངེས་པར་འདེགས་བཟོད་པ། །ག་རེ་དེང་སང་བཤེས་གཉེན་ཁྱོད་ཉིད་ལས། །ང་ཡིས་ཕྱོགས་བརྒྱར་བཙལ་ཡང་ཡོད་མ་མཐོང་། ༢ །ཅ་རེ་གསུང་རབ་གཟིགས་ལ་རྟག་འགྲུས་པས། །ཆ་ཤས་ཕྲ་མོའི་དཀའ་གནས་ཀུན་ཀྱང་ཁྲོལ། །ཇ་སོགས་འདོད་ཡོན་སྲེད་པས་མ་བཅིངས་པའི། །ཉ་གང་ཟླ་འདྲའི་བློ་ལྡན་ཁྱོད་གཅིག་བསྔགས། ༣ །རྒྱ་ཁྱོན་ཤིན་ཏུ་ཆེ་བའི་་་་་་ཏ་ལའི་ལྗོན་འདྲའི་མདོ་སྔགས་རིག་གནས་དོན། །ཐ་དད་ཀུན་ལ་སྦྱངས་པས་མཐའ་རུ་ཕྱིན། །ད་ལྟ་བསྟན་པའི་གསལ་བྱེད་མཁས་དབང་ཁྱེད། །ན་རྒས་འཆི་བས་ཉན་པར་མ་གྱུར་ཅིག ༤ །པ་ཏྲ་རི་ལྟར་ཤེས་བྱའི་གནས་ཀུན་ལ། །ཕ་མཐའ་ཡས་པའི་བློ་གྲོས་ཕྱོགས་མེད་རྒྱས། །བ་གླང་ལྟ་བུའང་མཁས་པའི་སར་ཁྲིད་པའི། །མ་ལུས་འགྲོ་བའི་གཉེན་ཁྱོད་ལྷ་བརྒྱས་བསྔགས། ༥ །ཙ་ར་ཧོར་ཁྲིམས་འཇིགས་པས་ཉེན་པ་སོགས། །ཚ་གྲང་གིས་གདུང་འགྲོ་ལ་ལྷག་པར་བརྩེ། །ཛ་ལང་སྤྱོད་བྲལ་ཐོས་བསམ་ཡུལ་ཀུན་ལ། །ཝ་ལེར་་་་་་བའི་ངང་ནས་ལེ་ལོ་མ་ལུས་བརྩོན་པས་བྱང་ཆུབ་པས། ༦ །ཞ་ཉེ་མ་འདྲེས་་་་་་གང་གི་བློ་གྲོས་དངུལ་དཀར་མེ་ལོང་་་་་་དང་འདྲ་བའི་ནང་། །ཟ་འོག་རི་མོ་འཆར་ལྟར་་་་་་ཤེས་བྱའི་གཟུགས་བརྙན་ཐམས་ཅད་གསལ་ཞིང་རྫོགས།་་་་་པས། །འ་ཅག་ཀུན་གྱི་བློ་གྲོས་གཅིག་བསྡོམས་ཀྱང་། །ཡ་མཚན་ཁྱོད་བློའི་ཕྱོགས་གཅིག་ཆར་མི་ཕོད། ༧ །ར་ཧཱུ་ལ་ལྟར་ཁྱོད་ཀྱི་རྣམ་དཔྱོད་ལུས། །ལ་ལར་སྣང་ན་འཇིག་རྟེན་ཁམས་ཀུན་ཁྱབ། །ཤ་རུས་གདོས་བཅས་ལུས་ཀྱི་ཟོལ་འཛིན་ཁྱེད། །ས་ཐོབ་སྤྲུལ་པའི་གར་ལས་གཞན་དུ་ཅི། ༨ །ཧ་ཧིའི་དགའ་བའི་བཞད་སྒྲ་དཀར་ཕྱོགས་ལྷས། །ཨ་ལ་ལ་ཞེས་ཀུན་ཏུ་སྒྲོགས་འོས་པའི། །མིག་སྟོང་ལྡན་ཁྱོད་ཐུབ་བསྟན་ལྷ་ཡི་ཁང་། །ཆེན་པོ་སྲིད་མཐར་མཛེས་པའི་རྒྱན་གྱུར་ཅིག ༩ །དེ་ལྟར་དཔྱོད་ལྡན་ཁྱོད་ཀྱི་ཁོ་བོ་ཡི། །རྣམ་ཐར་རྟོགས་བརྗོད་སྔོན་མེད་ལེགས་བཤད་ཀྱི། །གླེགས་བམ་དེ་ཉིད་མཐོང་ཚེ་སྙན་ངག་གི །རྣམ་གྲངས་མང་པོའི་ལུས་འགྱུར་ངོ་མཚར་ལ། ༡༠ །ཁོ་བོས་སེམས་ཀྱི་བརྟན་པ་ཡང་ཡང་ཕྲོགས། །འདི་ན་གསལ་བའི་ལུང་རྟོགས་ཡོན་ཏན་ཆ། །བསྟོད་ཡུལ་གང་དེར་རྫོགས་པ་ལྟ་ག་ལ། །ཆ་ཤས་ཙམ་ཡང་ལྡན་པར་མ་གྱུར་མོད། ༡༡ །དེ་ལྟ་ནའང་འཇམ་དབྱངས་ས་པཎ་གྱིས། །དགེ་བའི་བཤེས་གཉེན་ཕལ་པ་ཞིག་ལའང་། །སངས་རྒྱས་ལྟ་བུར་བསྔགས་པ་བརྗོད་ན་ཡང་། །སྙན་ངག་སྤེལ་བའི་སྐབས་འདིར་འགལ་མེད་ཅེས། ༡༢ །གསུངས་ཕྱིར་འདི་ལ་ཀུན་གྱིས་ཀླན་ཀ་བྲལ། །དེ་ཕྱིར་ཚུལ་ལུགས་བཟང་པོའི་རྗེས་ཞུགས་ནས། །བཤེས་གཉེན་ཁྱོད་ཀྱི་ངོ་མཚར་གཏམ་གསར་པའི། །སྒོ་འཕར་ཕྱེ་འདིར་མཁས་ཀུན་ཅིས་མི་དགྱེས། ༡༣ །སྔོན་ཚེ་གྲུབ་ཆེན་ནག་པོ་སྤྱོད་པ་ཡི། །རྣམ་འཕྲུལ་རྗེ་བཙུན་གྲོལ་མཆོག་ཞབས་ཉིད་ཀྱིས། །ཐུགས་སྲས་ཤིག་ལ་གནང་བའི་ཞལ་གདམས་ལས། །ཁྱོད་ལ་ང་འདྲའི་བླ་མ་བརྒྱ་ཡོད་ཀྱང་། ༡༤ །ང་ལ་ཁྱོད་འདྲའི་སློབ་མ་ཁྱེད་ལས་མེད། །དེ་སྐད་གསུངས་བཞིན་དེང་སང་འདི་ན་ཡང་། །ཁོ་བོས་དྲིན་གྱིས་བསྐྱངས་པའི་སློབ་འཁོར་ཚོགས། །ཀུན་གྱིས་ལྷག་བསམ་དག་པས་སོ་སོ་ནས། ༡༥ །ཞབས་ཏོག་མཆོད་པའི་མེ་ཏོག་བགྲང་ཡས་ཀྱང་། །ཇི་སྲིད་སྲིད་མཐའི་བར་དུ་བསྟོད་ཡུལ་གྱི། །ཡོན་ཏན་མི་ནུབ་ཕྱོགས་ཀུན་ལྷང་ངེ་བའི། །ངོ་མཚར་གཏམ་སྙན་མི་མཐུན་ཕྱོགས་ཀུན་ལས། ༡༦ །རྣམ་པར་རྒྱལ་བའི་རྒྱལ་མཚན་འདི་ལྟ་བུ། །བསྒྲེང་བར་ནུས་པ་བཤེས་གཉེན་ཁྱེད་ཁོ་ན། །དེ་ཕྱིར་འཕྲལ་དང་ཡུན་དུ་ལེགས་བྱས་རྒྱུན། །རྣམ་པར་སྤེལ་བ་འདིས་མཚོན་རང་གཞན་གྱི། ༡༧ །དགེ་ཀུན་གཅིག་བསྡོམས་ཀུན་བཟང་མཆོད་སྤྲིན་ལྟར། །སྤྲུལ་ནས་མཆོད་ཡུལ་རྣམས་ལ་གུས་འབུལ་གྱི། །རང་རེ་དཔོན་སློབ་སྒྲིབ་ཀུན་བྱང་གྱུར་ནས། །དུས་འདིར་ཚེ་རིང་ནད་མེད་བསམ་དོན་འགྲུབ། ༡༨ །བསམ་པ་མཐར་ཕྱིན་ཕྱི་མ་ལྷན་ཅིག་པར། །དག་པའི་ཞིང་དུ་རྗེ་བཙུན་གོང་མ་ཡི། །དྲུང་དུ་སྐྱེས་ནས་ས་ལམ་མཐར་ཕྱིན་ཏེ། །སྤྲུལ་པས་ས་སྐྱའི་བསྟན་པ་རྒྱས་བྱེད་ཤོག ༡༩ །ཅེས་པ་འདི་ནི་ཆོས་གྲྭ་ཆེན་པོ་ཐུབ་བསྟན་ལྷ་ཆེན་གྱི་མཁན་ཆེན་མཁས་པའི་དབང་པོ་བྱམས་པ་བསམ་གཏན་རྒྱ་མཚོ་བ་འདི་ཉིད་སྔ་སོར་ངེད་རང་གི་ཉེ་སྐོར་དུ་བཞུགས་སྐབས་ཡུན་རིང་བྲོ་ནད་ཀྱིས་གཙེས་པའི་ཚེ། སྟག་སོ་གངས་ཀྱི་ར་བར་ལོ་གྲངས་དུ་མའི་བར་དུ་སྒྲུབ་པའི་རྒྱལ་མཚན་བཙུགས་པས་སློབ་དཔོན་ཆེན་པོས་རྗེས་སུ་བཟུང་བའི་མཚན་མ་བརྙེས་ཤིང་། འོད་གསལ་དང་རྨི་ལམ་གྱི་སྣང་བ་མངོན་ཤེས་དང་འདྲ་བ་འབྱུང་བའི་འགྲོ་པ་སྔགས་འཆང་འཇིགས་བྲལ་དེ་ཉིད་ཀྱི་ཉམས་སྣང་ལ། རི་གཟར་པོ་ཞིག་ལ་རྦབ་མང་པོ་ཡོང་བའི་རི་རྩ་ཞིག་ན་ཁོང་རང་འདུག་པའི་གམ་དུ་མི་དཀར་པོ་ཞིག་བྱུང་ནས་ད་ལྟ་གོང་བཞུགས་ཀྱི་ཞབས་འབྲིང་རབ་འབྱམས་པ་གཞོན་པ་འདི་སྔོན་རོང་སྟོན་ཆེན་པོས་ཆོས་གྲྭ་ན་ལེནྡྲར་འཆད་ཉན་གནང་དུས། དེའི་སློབ་མའི་གྲྭ་ལ་ཡོད་པའི་དགེ་བའི་བཤེས་གཉེན་བསོད་ནམས་རིན་ཆེན་བྱ་བ་དེའི་སྐྱེ་བ་ཡིན། རི་ངོས་ཀྱི་རྦབ་ཡོང་བ་འདི་རྣམས་ཁོང་ལོ་གཞོན་ནུའི་སྐབས་ལ་བར་ཆད་མང་པོ་འོང་བའི་རྟགས་ཡིན། དེའི་དབང་དུ་མ་སོང་ན་ཕུགས་བསྟན་པ་ལ་ཕན་ཆེན་པོ་ཐོགས་པ་ཞིག་ཡོང་ཟེར་མི་དཀར་པོ་དེ་འཇའ་ཡལ་བ་བཞིན་སོང་བ་ཞིག་བྱུང་འདུག་པ་དང་། དེ་དང་མཐུན་པར་དུས་ཕྱིས་ངེད་རང་གི་རྨི་ལམ་དུ་ཡང་། ནང་སོ་པུ་ཏྲ་ཁང་གི་ཤར་ངོས་ཀྱི་གྱང་ལོགས་དེ་ལ་ཀུན་མཁྱེན་རོང་སྟོན་གཙོ་བོར་བྱས་པའི་བྲིས་ཐང་རྙིང་མ་བླ་མ་བརྒྱུད་པ་མང་པོས་བསྐོར་བའི་རོང་སྟོན་རང་གི་ཕྱག་ནས་མ་ཡིན་ནོ་སྙམ་པ་ཞིག་བཀྲམ་འདུག་པ་ལ། ངེད་རང་ལ་མི་ཞིག་གིས་སྐུ་དེ་རྣམས་ཀྱི་ངོ་སྤྲོད་བྱས་བྱུང་བས། གཙོ་བོའི་སྐུའི་གཡོན་ཕྱོགས་ཀྱི་འོག་ཐད་ན་པཎ་ཞྭ་བསྣམས་པའི་བླ་མའི་སྐུ་ཞིག་འདུག་པ་དེ་ལ་སོར་མོ་བཙུགས་ནས། འདི་ད་ལྟའི་ལྷ་ཁང་མཁན་པོ་འདིའི་སྐྱེ་བ་སྔོན་མ་རོང་སྟོན་གྱི་སློབ་མ་དེ་ཡིན་ཟེར་བྱུང་མཚམས། རླུང་པོས་སྒོ་དཀྲོགས་པའི་རྐྱེན་གྱིས་གཉིད་སད་བྱུང་བ་ན། སྔར་གྱི་སྔགས་འཆང་འགྲོ་བའི་རྨི་ལམ་དེ་དྲན་ནས་ཁོང་རང་རོང་སྟོན་ཆེན་པོས་རྗེས་སུ་བཟུང་བ་ཞིག་ཡིན་ངེས་སུ་འདུག་པས་ངོ་མཚར་ཆེ་སྐལ་བ་བཟང་འདུག་སྙམ་པ་བློ་ལ་ཤར་བྱུང་བ་བཞིན་ད་ལྟ་དུས་ངན་སྙིགས་མའི་མཐར་ཐུག་པའི་སྐབས་འདིར་ཕྱོགས་ཀྱི་བཤད་གྲྭ་གཞན་རྣམས་ནི་མཚན་གྱི་ལྷག་མ་ཙམ་དུ་གྱུར་པ་འདི་བཞིན་དང་། རང་རེ་གདན་ས་ཆེན་པོའི་ཆོས་གྲྭ་འདི་ཉིད་ཀྱི་སྒྲིགས་བཀོད་དང་སློབ་གཉེར་གྱི་རྒྱུན་སོགས་སྔར་རྒྱུན་ལྟར་ཉམས་མེད་ལས་ཀྱང་ཡར་ལྡན་དུ་གྱུར་པ་ཀུན་གྱིས་གཟིགས་གསལ་དུ་ཕེབས་པ་འདི་བཞིན་ངེད་རང་དཔོན་སློབ་རྣམས་ཀྱི་སྐྱེ་བ་མང་པོར་སྨོན་ལམ་བཟང་པོ་ལྷན་ཅིག་ཏུ་བཏབ་པའི་གྲུབ་འབྲས་ཡིན་པར་གོར་མ་ཆག་ལ། དེ་ལྟ་བུའི་ཐུབ་བསྟན་ལྷ་ཆེན་མཛེས་པར་བྱེད་པའི་བཤེས་གཉེན་དམ་པ་གང་དེས་ཁོ་བོ་ཅག་གི་རྣམ་ཐར་རྟོགས་བརྗོད་ཅིག་གསར་དུ་མཛད་བྱུང་བ་དེ་ཉིད་ཀྱི་ལུང་འདུས་པ་རྒྱ་མཚོའི་ཚོགས་ལ་འབྲུག་ལོ་དབུ་རྩེ་རྙིང་མར་སྤེལ་བའི་ཚེ། ཁོ་བོ་ཅག་ལ་དེ་ལྟ་བུའི་ཡོན་ཏན་གྱི་ཆ་ཤས་མེད་ཀྱང་། རྩོམ་པ་པོ་མཁས་པའི་རྣམ་དཔྱོད་ཀྱིས་བསྐྲུན་པའི་ལེགས་བཤད་ཀྱི་ཆ་གང་ལ་བལྟས་ཀྱང་ཡིད་འཕྲོག་པ་ཁོ་ནར་མཆིས་པས་དུས་ངན་འདི་འདྲའི་སྐབས་སུ་འདི་ལྟ་བུའི་མཛད་ཚུལ་བསྟན་པའི་མིག་རྒྱན་དུ་ཕན་པའི་ལེགས་མཛད་བླ་ན་མེད་པར་འདུག་སྙམ་དགའ་བ་དང་སྤྲོ་བ་དང་རྗེས་སུ་ཡི་རང་བ་ཅི་ཡང་ཞིག་ཐོབ་པའི་མོད་ལ་དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་མཁན་ཆེན་ཆོས་ཀྱི་རྗེ་ཉིད་ལ་ལེགས་སོའི་ཚུལ་དུ་ཕུལ་བའི་ཚིགས་སུ་བཅད་པ་བཅུ་དགུ་པོ་འདིའི་ཡི་གེ་པ་ནི་རྣམ་དཔྱོད་དང་ལྡན་པ་མི་དབང་རྣམ་རྒྱལ་རྡོ་རྗེས་ཕྱག་སོར་གྱིས་བསྐྲུན་པ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག །ཀ་ལྱ་ན་ཝརྡྷནྟུ།་་་་་དགེ་ལེགས་འཕེལ་བར་གྱུར་ཅིག། །སརྦ་དཱ་ཨོཾ།་་་་་ཐམས་ཅད་བཀྲ་ཤིས།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།